TV Neloselta vaaditaan anteeksipyyntöä loukkaavana pidetyn sketsin vuoksi.

Ajankohtaisen Nelosen uutisankkureina nähdään Meggi Halonen ja Lennu Niinistö eli näyttelijät Pihla Penttinen ja Robin Svartström. NELONEN

Osa katsojista on pahoittanut mielensä tällä viikolla alkaneen uuden parodiasarjan sketsistä. Ajankohtaisen Nelosen tiistaisessa jaksossa nähtiin uutisten loppukevennyksenä, kuinka suomenruotsalainen satiirihahmo Muffe Hellberg eksyi Helsingissä väärään suuntaan menevään metroon. Tarkoituksena ei suinkaan ollut päätyä itähelsinkiläiseen Myllypuroon, jonne matka kuitenkin arvoalueena pidetystä Kulosaaresta epähuomiossa vei.

Erehdystä Muffe selittää sarjassa sillä, että hän oli skumppa- eli kuohuviinipäissään.

– Jäin pois siellä Pylly... Myllypuron metroasemalla ja katselin ympärilleni, että jätte härligt, näinkin voi elää, Robin Svatrströmin esittämä Muffe sanailee.

– Ne suomalaiset olivat totalt sekaisin ja tulivat siihen fittuilemaan, Muffe jatkaa.

Sketsi jatkuu niin, että myllypurolaisryhmittymä kysyy Muffelta, onko tällä rahaa.

– Olin että, totta kai mulla on fyrkkaa – enemmän kuin teillä koskaan yhteensä ja pari taloa ja mökki Snappertunassa. Ne hakkasivat mut ihan totalt. Kyllä matkailu avartaa! Muffe naureskelee silmä mustana.

”Erikoista”

Toisin kuin vitsin luonteesta saattaisi päätellä, myllypurolaiset eivät ole sketsistä loukkaantuneet. Herne on vedetty nenään Suomen ruotsinkielisen väestön keskuudessa. Ohjelmaa esittävälle Neloselle on satanut kitkerää palautetta. Osassa on jopa vaadittu anteeksipyyntöä maamme 300 000 suomenruotsalaiselle.

Nelosen kotimaisen osaston päällikkö Olli Suominen on palautteesta hieman hämillään.

– Mielen pahoittaminen tulee hienoisena yllätyksenä. Muffe herättää selvästi ristiriitaisia tunteita, sillä olemme saaneet myös aika paljon palautetta siitä, että Muffesta pidetään, myös ruotsia äidinkielenään puhuvien joukossa, Suominen muotoilee.

– Henkilökohtaisesti toivon, että Muffe tulee vielä esiintymään ohjelmassa ja pysyy yhtä positiivisena kuin on tähänkin asti ollut. On erikoista, että Muffe on pahoittanut jonkun mielen.

Jatko vielä auki

Suomenruotsalaiset – tai myllypurolaiset – eivät ole ainoa kansanryhmä, joiden kustannuksella Ajankohtaisessa Nelosessa on pilailtu. Osansa huumorista ovat saaneet muun muassa Helsingin herttoniemeläiset ja lopelaiset. He eivät kuitenkaan ole ottaneet Neloseen yhteyttä anteeksipyynnön merkeissä. Myöskään Kalervo Kummolan, eurovaaliehdokkaiden tai uutistenlukijoiden puolesta ei ole noustu barrikadeille, vaikka heidätkin on esitetty sarjassa hupaisassa valossa.

Ajankohtaista Nelosta esitetään maanantaista torstaihin toukokuun ajan. Sarjan jatko on vielä auki.

– Uuden ohjelman lanseeraaminen näin myöhään keväällä on aina haasteellista, mutta Ajankohtainen Nelonen on alkanut lupaavasti. Sarja on otettu omaksi etenkin sosiaalisessa mediassa, Suominen kiittelee.